કારની અંદર પિલાર્ઝિક પોતાની સાથે શરાબની બોટલ લાવ્યો હતો. અન્ટર્સ્ટર્મફ્યૂહરર ગેટેએ બોટેલ આંચકી લીધી અને કારમાં જ ખોલીને પીવા લાગ્યો. પૂર્વ દિશાએ ઊભા કરવામાં આવેલા દરવાજા વટાવીને, વસાહતને બરફાચ્છાદિત બે ભાગમાં વહેંચી દેતી લ્વોવ્સ્કા સ્ટ્રીટની ટ્રોલી લાઈનો તરફ તેઓ આગળ વધ્યા. લશ્કરમાં જોડાતાં પહેલાં એક કસ્ટમ એજન્ટ તરીકે કામ કરતો ઉત્સાહી કુન્દે પોતાના ઉપરીઓને અહેવાલ આપવામાં ઉસ્તાદ હતો. વસાહતનો વ્યવસ્થિત નકશો તેણે ગેટેને બતાવ્યો. “આપણી ડાબી બાજુનો વિભાગ વસાહત બી છે,” કુન્દેએ સ્થાનની ઓળખ આપતાં કહ્યું.